mausel
Mausel, (af ty. Mauschel, afledt af Mausche, jiddisch form af Moses, brugt nedsættende om jøder som forretningsmænd), kortspil af østeuropæisk oprindelse, som i sin grundform er et meget hårdt hasardspil; ifølge myterne har adskillige bondegårde skiftet ejer i mauselspil på den lokale kro. Spillet er enkelt at lære, og de første indsatser lave, men puljen kan hurtigt vokse, og en mauselbet kan blive dyr. Spilles mausel "med loft", kan det dyrkes, uden at formuer sættes på højkant.